তবুও ওড়নায় নাক চেপে কোনোমতে এগিয়ে যায়। গায়ে একটা হালকা নীল রঙের হাঁটু অবধি ঝোলা নাইটি খুুুব পাতলা। ভেতরে একই রঙের ম্যাচিং করা সরু স্ট্রিপের ব্রা আর প্যান্টি। বৃদ্ধ লোমশ হাতে তাকে জড়িয়ে ধরে। এক ঠ্যাং কবরে গেলে কী হবে শরীরে অসুরের মতো শক্তি। ময়দার মতো খাবলে খাবলে দলা পাকাতে থাকে লাবণ্যের একরত্তি ছোট্ট দেহটার। ঘৃণায় ও যন্ত্রণায় মুখ বেঁকে আসে। গলা ফাটিয়ে চিৎকার আসি আসি করেও আসে না। কোথাও যেন দলা পাকিয়ে আটকে যায়। একেকবার ইচ্ছে হয় বুড়ো বজ্জাতটার মুখে থুথুর দলা ছিটাতে। হারামজাদাটা মেরেই ফেলবে বোধহয়। নারীদেহটা নিয়ে সবাই মজে থাকতে চায়, কেউ কখনো মনের দুঃখটুকু বুঝতে চায় না। পেটের খাদ্য থলিতে সারাদিনে দানাপানি কিছু পড়েছে কি না, সেই খবরটুকুও কেউ নিতে চায় না। অগত্যা রসকষহীন প্রাণহীন দেহটা একপ্রকার বাধ্য হয়ে সঁপে দিতে হয় সমাজের মুখোশধারী এইসব হিংস্র নরপশুদের কাছে। লাবণ্য ভাবনার আরো গভীর অতলে হারিয়ে যায়। ঘরে অসুস্থ বৃদ্ধা মা ও দু’দুটো ছোট ভাইবোন। ওদের ভরণপোষণ, পড়ালেখা ও চিকিৎসা। কত কী খরচ! অথচ যত মরণদশা হয়েছে তার। পিতৃহারা লাবণ্য তবুও সমাজে মাথা উঁচু করেই অন্য দশটা মেয়ের মতোই মানসম্মানে বেঁচে থাকতে চেয়েছিল। কিন্তু পরিবর্তিত সমাজ ও সমাজের কিছু বিষাক্ত কীট লাবণ্যকে চাকরি পাইয়ে দেওয়ার ছলে জোর করে এই জঘন্য পথে নামিয়েছে। ক্ষোভ আর ঘৃণার বিষ ছড়িয়ে ছিটিয়ে দিয়েছে তার নারীত্বের প্রতিটি রন্ধ্রে রন্ধ্রে। নীরবে-নিবৃত্তে ফালি ফালি হয়েছে তার আহত মন। ক্ষত-বিক্ষত ও রক্তাক্ত হয়েছে রক্তে মাংসের দেহ। দেহের ওপর পাশবিকতার আঁচড়গুলো নিদেনপক্ষে কোনো ক্ষুধার্ত নেকড়েকে বারবার স্মরণ করিয়ে দেয়। লাবণ্য আজকাল এসব ভাবতে চায় না। ভেবে লাভও নেই। এটুকু বুুঝে গেছে, নারী মাত্রই ভোগ্যবস্তু। ভোগের রসনাবিলাসে নারীকে যাচ্ছেতাই ব্যবহার করছে এই পুরুষতান্ত্রিক সমাজ। কথায় কথায় নারী অধিকার ও নারী সুরক্ষা নিছক গালভরা মিথ্যে বুলি বা প্রতিশ্রুতি মাত্র। লাবণ্য বরং মীরুকে নিয়েই ভাবতে চায়। ছেলেটাকে সমাজে স্রোতের বিপরীতে ভেসে চলা একখণ্ড ভেলা মনে হয়েছে। যাকে আঁকড়ে ধরা যায়। বিশ্বাস ও অবলম্বন করা যায়। সংগত কারণে তাকে ভাবতে ভালো লাগে। এক অজানা অচেনা ভালোলাগা ঢেউ খেলে যায় মনে। সেদিন শপিং মলে লাবণ্যকে দেখে মীরুই প্রথম পেছন থেকে ডেকে ওঠে।